Απόφαση της Επιτροπής

της 27ης Μαΐου 2002

για την περάτωση της διαδικασίας εξέτασης όσον αφορά τα εμπόδια στο εμπόριο, τα οποία συνίστανται στις εμπορικές πρακτικές της Βραζιλίας σε σχέση με τις εισαγωγές σορβιτόλης

(2002/440/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 3286/94 του Συμβουλίου, της 22ας Δεκεμβρίου 1994, που καθορίζει κοινοτικές διαδικασίες στον τομέα της κοινής εμπορικής πολιτικής για να διασφαλιστεί η άσκηση των δικαιωμάτων της Κοινότητας στο πλαίσιο των κανόνων του διεθνούς εμπορίου, ιδίως αυτών που έχουν θεσπιστεί στο πλαίσιο του Παγκόσμιου Οργανισμού Εμπορίου(1), όπως τροποποιήθηκε από τον κανονισμό (ΕΚ) αριθ. 356/95(2), και ιδίως το άρθρο 11 παράγραφος 1,

Κατόπιν διαβουλεύσεων με τη συμβουλευτική επιτροπή,

Εκτιμώντας τα ακόλουθα:

Α. ΔΙΑΔΙΚΑΣΤΙΚΟ ΙΣΤΟΡΙΚΟ

(1) Στις 2 Οκτωβρίου 1998 η ολλανδική εταιρεία Cerestar Holding BV υπέβαλε καταγγελία σύμφωνα με το άρθρο 4 του κανονισμού (EΚ) αριθ. 3286/94.

(2) Ο καταγγέλλων ισχυρίστηκε ότι οι κοινοτικές πωλήσεις σορβιτόλης στη Βραζιλία εμποδίζονται από διάφορα εμπόδια στο εμπόριο κατά την έννοια του άρθρου 2 παράγραφος 1 του κανονισμού (EΚ) αριθ. 3286/94. Τα συγκεκριμένα εμπόδια ήταν τα ακόλουθα:

α) η εισαγωγή τον Δεκέμβριο του 1997 από την κυβέρνηση της Βραζιλίας (Departamento de Operacoes de Comércio Exterior) σύμφωνα με την ανακοίνωση "Comunicado DECEX n° 20" της 8ης Ιουλίου 1997 μιας διαδικασίας μη αυτόματης έκδοσης αδειών για τη σορβιτόλη, κατά παράβαση των σχετικών διατάξεων της συμφωνίας του ΠΟΕ για τις διαδικασίες χορήγησης αδειών εισαγωγής·

β) η υποτιθέμενη αυθαίρετη ή/και μη δικαιολογημένη άρνηση (ή μη χορήγηση) από τις αρχές της Βραζιλίας των αδειών εισαγωγής για όλες τις κατηγορίες σορβιτόλης που εισάγονται στη Βραζιλία κάτω από μια ελάχιστη τιμή fob·

γ) η εφαρμογή ελάχιστων τιμών μέσω de facto τιμών αναγωγής που περιλαμβάνονται στο σύστημα δασμολογητέας αξίας.

Ο καταγγέλλων ισχυρίστηκε επίσης ότι υπάρχει μια γενική έλλειψη διαφάνειας στο σύστημα χορήγησης αδειών εισαγωγής της Βραζιλίας, το οποίο δεν γνωστοποιήθηκε δεόντως στον ΠΟΕ.

(3) Η Επιτροπή αποφάσισε ότι η καταγγελία περιείχε επαρκή αποδεικτικά στοιχεία που δικαιολογούσαν την έναρξη διαδικασίας εξέτασης δυνάμει του άρθρου 8 παράγραφος 1 του κανονισμού (EΚ) αριθ. 3286/94. Σχετική κοινοποίηση δημοσιεύθηκε στην Επίσημη Εφημερίδα των Ευρωπαϊκών Κοινοτήτων(3).

Β. ΣΥΜΠΕΡΑΣΜΑΤΑ ΤΗΣ ΕΡΕΥΝΑΣ

(4) Σύμφωνα με την τελική έκθεση της έρευνας, η διαδικασία εξέτασης οδήγησε στο συμπέρασμα ότι το σύστημα ελάχιστων τιμών της Βραζιλίας παραβίαζε τα ακόλουθα άρθρα:

α) το άρθρο ΧΙ παράγραφος 1 της ΓΣΔΕ (1994), δεδομένου ότι συνιστούσε περιορισμό πέραν των δασμών, φόρων ή άλλων επιβαρύνσεων, ο οποίος εφαρμοζόταν μέσω αδειών εισαγωγής στις εισαγωγές οποιουδήποτε προϊόντος εδάφους άλλου συμβαλλόμενου μέρους, χωρίς να υπάρχει αντίστοιχη αιτιολόγηση συμβατή με τον ΠΟΕ·

β) το άρθρο 4 παράγραφος 2 της συμφωνίας του ΠΟΕ για τη γεωργία, για τον ίδιο λόγο που αναφέρεται ανωτέρω·

γ) τα άρθρα 2 και 5 της συμφωνίας του ΠΟΕ για τα υγειονομικά και φυτοϋγειονομικά μέτρα, δεδομένου ότι επιβάλλει υγειονομικούς ελέγχους πιο περιοριστικούς για το εμπόριο από ό,τι απαιτείται, οι οποίοι δεν εφαρμόζονται μόνο για την προστασία της ανθρώπινης ζωής ή υγείας.

(5) Επιπλέον, το σύστημα μη αυτόματης έκδοσης αδειών εισαγωγής της Βραζιλίας, όπως εφαρμοζόταν με μια απαίτηση ελάχιστων τιμών, παραβίαζε επίσης:

α) τα άρθρα 1, 3 και 5 της συμφωνίας του ΠΟΕ για τις διαδικασίες χορήγησης αδειών εισαγωγής, δεδομένου ότι η εφαρμογή του ούτε ουδέτερη ήταν ούτε γινόταν κατά τρόπο δίκαιο και ισότιμο, ενώ είχε πρόσθετες στρεβλωτικές και περιοριστικές εμπορικές συνέπειες στις εισαγωγές χωρίς την εφαρμογή περιορισμών συμβατών με τον ΠΟΕ. Επιπλέον, δεδομένου ότι το σύστημα δεν συνδεόταν με κάποιο μέτρο, δεν ήταν δυνατό να περιορίζεται, όσον αφορά το πεδίο και τη διάρκεια, στο μέτρο το οποίο εφάρμοζε. Επιπλέον, δεν δημοσιευόταν ο κατάλογος των προϊόντων που υποβάλλονταν σε μη αυτόματη έκδοση αδειών, ενώ οι αιτήσεις για άδειες εισαγωγής με ελάχιστη τιμή παρέμεναν χωρίς επίσημη απάντηση για αρκετούς μήνες.

β) το άρθρο Χ παράγραφοι 1 και 3 της ΓΣΔΕ (1994), δεδομένου ότι δεν δημοσιευόταν και δεν εφαρμοζόταν κατά τρόπο ομοιόμορφο, αμερόληπτο και ισότιμο.

(6) Όσον αφορά τη νομοθεσία της Βραζιλίας για τη δασμολογητέα αξία, φαίνεται ότι η έκταση και το πεδίο εφαρμογής των τιμών αναγωγής σε συστηματική βάση κατέστησαν τον τρόπο εφαρμογής του συστήματος αυτού ασυμβίβαστο με τα άρθρα 1 έως 7 της συμφωνίας για την εφαρμογή του άρθρου VII της Γενικής Συμφωνίας Δασμών και Εμπορίου (ΓΣΔΕ) του 1994 (συμφωνία για τη δασμολογητέα αξία).

(7) Η διαδικασία εξέτασης επιβεβαίωσε επίσης ότι οι αμφισβητούμενες πρακτικές της Βραζιλίας είχαν δυσμενείς συνέπειες στο εμπόριο κατά την έννοια του άρθρου 2 παράγραφος 4 και του άρθρου 10 παράγραφος 4 του κανονισμού για τους εμπορικούς φραγμούς (ΚΕΦ), δεδομένου ότι εμπόδισαν, μεταξύ άλλων, τις εξαγωγές σορβιτόλης από την Κοινότητα προς την αγορά της Βραζιλίας.

Γ. ΕΞΕΛΙΞΕΙΣ ΜΕΤΑ ΤΟ ΠΕΡΑΣ ΤΗΣ ΕΡΕΥΝΑΣ

(8) Σύμφωνα με τα συμπεράσματα της έρευνας, η Επιτροπή, με απόφαση της 17ης Μαρτίου 1999(4), αποφάσισε να κινήσει διαδικασία ρύθμισης των διαφορών στα πλαίσια του ΠΟΕ, σχετικά με διάφορες πτυχές του καθεστώτος εισαγωγών της Βραζιλίας, οι οποίες, όπως διαπιστώθηκε, δεν ήταν συμβατές με τον ΠΟΕ.

(9) Έτσι, στις 19 Νοεμβρίου 1999 πραγματοποιήθηκαν επίσημες διαβουλεύσεις στα πλαίσια του ΠΟΕ, σχετικά με τη σορβιτόλη και άλλα προϊόντα. Στη συνέχεια των διαβουλεύσεων αυτών, έπαψαν να εφαρμόζονται πλέον de facto ελάχιστες τιμές στις εισαγωγές σορβιτόλης και ορισμένες άλλες εισαγωγές.

(10) Ως αποτέλεσμα αυτού, η κοινοτική βιομηχανία βελτίωσε την ικανότητα πρόσβασής της στην αγορά της Βραζιλίας.

(11) Εντούτοις, υπήρχαν ακόμα αρκετές πτυχές των συστημάτων χορήγησης αδειών εισαγωγής και δασμολογητέας αξίας της Βραζιλίας, που έπρεπε να τροποποιηθούν προκειμένου να συμμορφωθούν πλήρως με τις υποχρεώσεις της Βραζιλίας στα πλαίσια των σχετικών συμφωνιών του ΠΟΕ.

(12) Ως εκ τούτου, με απόφαση της 21ης Μαΐου 2001(5), η Επιτροπή ανέστειλε τη διαδικασία εξέτασης Cerestar, παρακολουθώντας παράλληλα τα αποτελέσματα των αλλαγών του συστήματος της Βραζιλίας για μια περίοδο έξι μηνών από την ημερομηνία έναρξης ισχύος της απόφασης.

(13) Κατά τη διάρκεια της περιόδου παρακολούθησης, οι υπηρεσίες της Επιτροπής πραγματοποίησαν επαφές και αντάλλαξαν επιστολές με τον πληγέντα κοινοτικό κλάδο παραγωγής. Με βάση πληροφορίες που προήλθαν από τον εν λόγω κλάδο, η Επιτροπή κατέληξε στο συμπέρασμα ότι τα συγκεκριμένα εμπόδια στο εμπόριο κατά την εισαγωγή της σορβιτόλης είχαν εξαλειφθεί.

Δ. ΣΥΜΠΕΡΑΣΜΑΤΑ

(14) Με βάση την παραπάνω ανάλυση, θεωρείται ότι η διαδικασία εξέτασης Cerestar οδήγησε σε μια ικανοποιητική κατάσταση όσον αφορά τα εμπόδια που αντιμετώπισε το εμπόριο σορβιτόλης στη Βραζιλία. Συνεπώς, η διαδικασία εξέτασης πρέπει να περατωθεί,

ΑΠΟΦΑΣΙΖΕΙ:

Άρθρο 1

Περατώνεται η διαδικασία εξέτασης όσον αφορά τα εμπόδια στο εμπόριο, κατά την έννοια του κανονισμού (ΕΚ) αριθ. 3286/94, τα οποία συνίστανται στις εμπορικές πρακτικές της Βραζιλίας σε σχέση με τις εισαγωγές σορβιτόλης.

Άρθρο 2

Το άρθρο 1 δεν θίγει οποιαδήποτε απόφαση την οποία θα μπορούσε να εκδώσει η Επιτροπή σχετικά με τις εισαγωγές κλωστοϋφαντουργικών προϊόντων στη Βραζιλία.

Βρυξέλλες, 27 Μαΐου 2002.

Για την Επιτροπή

Pascal Lamy

Μέλος της Επιτροπής

(1) ΕΕ L 349 της 31.12.1994, σ. 71.

(2) ΕΕ L 41 της 23.2.1995, σ. 3.

(3) ΕΕ C 361 της 24.11.1998, σ. 13.

(4) ΕΕ L 86 της 30.3.1999, σ. 22.

(5) ΕΕ L 153 της 8.6.2001, σ. 30.